เตือน “คนบางนา” รับมือ “อากาศร้อนจัด” แตะ 52.3 องศาเซลเซียส
กรมอุตุนิยมวิทยา เตือนพื้นที่ “บางนา” ดัชนีความร้อนพุ่ง 52.3 องศาเซลเซียส หลังสภาพอากาศวันนี้ทุกภาคของไทยยังต้องเผชิญอากาศร้อนจัด
อุตุฯ เตือน “คนบางนา” รับมือ “อากาศร้อนจัด” แตะ 52.3 องศาเซลเซียส เสี่ยงกระทบสุขภาพ
18 เม.ย. 2566

ผู้สื่อข่าวรายงานว่า กรมอุตุนิยมวิทยา ได้พยากรณ์อากาศวันนี้ (18 เม.ย. 66) ว่า ความกดอากาศต่ำเนื่องจากความร้อนปกคลุมประเทศไทยตอนบน ทำให้ประเทศไทยมีอากาศร้อนโดยทั่วไป กับมีฟ้าหลัวในตอนกลางวัน และมีอากาศร้อนจัดบางพื้นที่ ขณะที่ลมใต้และลมตะวันออกเฉียงใต้ยังคงพัดปกคลุมประเทศไทยตอนบน ลักษณะเช่นนี้ทำให้บริเวณดังกล่าวมีฝนฟ้าคะนองเกิดขึ้นได้บางพื้นที่ ขอให้ประชาชนบริเวณประเทศไทยตอนบนดูแลรักษาสุขภาพเนื่องจากสภาพอากาศที่ร้อนถึงร้อนจัด รวมถึงระวังอันตรายจากฝนฟ้าคะนองและลมกระโชกแรงที่อาจจะเกิดขึ้นได้ในระยะนี้ไว้ด้วย
นอกจากนี้ กรมอุตุนิยมวิทยายังเปิดเผยคาดหมายค่าดัชนีความร้อนสูงสุดรายวัน โดยวันนี้ (18 เมษายน) มีพื้นที่เฝ้าระวัง 5 พื้นที่ ได้แก่ จ.เพชรบูรณ์ 49.5 องศา, โกสุมพิสัย จ.มหาสารคาม 44.7 องศา, บางนา กทม. 52.3 องศา, สัตหีบ จ.ชลบุรี 48.9 และภูเก็ต 50.7 องศา โดยทั้งหมดอยู่ในระดับ “อันตราย”
สำหรับดัชนีความร้อน (Heat Index) คือ อุณหภูมิที่คนเรารู้สึกได้ในขณะนั้น (Apparent temperature) ว่าอากาศร้อนเป็นอย่างไร หรืออุณหภูมิที่ปรากฎในขณะนั้นเป็นเช่นไร โดยค่าดัชนีความร้อนนั้นสามารถนำมาประยุกต์ใช้เพื่อระบุความเสี่ยงที่ร่างกายจะได้รับผลกระทบจากความร้อนได้  โดยระดับอันตราย (Warning) ดัชนีความร้อนอยู่ในช่วง 41-54 องศาเซลเซียส มีผลกระทบต่อสุขภาพ  ได้แก่ มีอาการตะคริวที่น่อง ต้นขา หน้าท้อง หรือไหล่ ทำให้ปวดเกร็ง มีอาการเพลียแดด และอาจเกิดภาวะลมแดด (Heat stroke) ได้ หากสัมผัสความร้อนเป็นเวลานาน